次韵四弟以道十二弟叔與法王唱和兼示無斁弟二首  其一
作者：晁補之
朝代：宋

paragraphs: 少時勇遊山，說山喜動色。
中年謫南方，廬阜得深歷。
當時不類謫，忘腰带之適。
怪人肝鬲異，破賊喜折屐。
只今竄林下，織衣而耕食。
緬懷茲兩士，吾宗氣相得。
吾春種桃時，子曉尋嵩日。
似聞黄面子，爲採烏頭出。
去年陟岱宗，一士世莫識。
天門邀之下，傾倒意已極。
斯人與人異，龍虎兩超忽。
重尋亦無路，顛雨石崖坼。